**Skumtennis Regler kort (Samme som tennis)**

Regler og pointsystem:

Kampen om hvert *point* indledes med en serv. Den servende spiller skal stå uden for baglinjen (ellers dømmes *fodfejl*) og skiftevis fra højre og venstre slå bolden diagonalt over nettet til modstanderens servefelt. Et direkte vinderpoint på serven kaldes et *es*. Serveren har to forsøg, 1. og 2. serv, til at ramme feltet; lykkes det ikke (*dobbeltfejl*), får modtageren pointet. Rører bolden nettet, inden den lander i feltet, skal serven tages om. Efter hvert parti er det modstanderens tur til at serve.

Ved servemodtagning skal bolden først ramme servefeltet. Den må aldrig springe mere end én gang, men efter servereturneringen kan man vælge enten at flugte eller smashe, inden bolden rammer ens banehalvdel, eller at vente, til den hopper. Grundslagene er for- og baghånd, der begge kan slås fladt eller højt, fx over en modstander ved nettet. Boldene kan også skrues, enten i form af *topspin* (overskruet) eller *slice* (underskruet). Pointet vindes, hvis modstanderen ikke returnerer bolden, inden den har ramt underlaget to gange, hvis den bliver slået i nettet, eller hvis den lander uden for linjerne (som er en del af banen).

For at vinde et *parti* kræves mindst fire vundne point (bolde) samt to point mere end modstanderen. Den første bold giver stillingen 15/0 (eller 0/15; serverens point nævnes først; 0 point betegnes på engelsk *love*). Point tælles 15, 30, 40 og parti. Vinder begge sider tre bolde hver, bliver resultatet 40/40 (a 40, *deuce*), og partiet fortsættes, til den ene har vundet to bolde mere end den anden.

Den, der først vinder seks partier, får et *sæt*. Man skal dog have mindst to partier flere end modparten. Står det 5-5, spilles der videre til 7, men ved stillingen 6-6 afgøres sættet normalt med [tiebreak](https://lex.dk/tiebreak). Dette pointsystem blev indført ca. 1970 for at begrænse kamplængden, bl.a. af hensyn til tv-transmissioner. Tiebreak giver det afgørende parti i sættet til den spiller eller det par, der først når 7 point (her tælles 1, 2 osv.). Også her skal der dog vindes med mindst 2 point.

For at vinde en *kamp* kræves der sejr i to sæt ud af tre eller — for mænd i visse store turneringer — tre ud af fem.